ออมสินให้กู้แก้จน
ออมสินอัด 3.5 หมื่นล้าน ปล่อยกู้แก้จน 4 โครงการ ลุยช่วยตั้งแต่รากหญ้ายันพ่อค้า
2 เม.ย. 2558

ออมสินอัด 3.5 หมื่นล้าน ปล่อยกู้แก้จน 4 โครงการ ลุยช่วยตั้งแต่รากหญ้ายันพ่อค้า
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออกโครงการสินเชื่อเพื่อช่วยเหลือประชาชนรายย่อยให้มีทุนหมุนเวียน และแก้ไขปัญหาความยากจน ผ่าน 4 โครงการ วงเงินรวม 3.5 หมื่นล้านบาท เริ่มวันที่ 1 เม.ย.นี้ แต่ละโครงการไม่ต้องใช้ผู้ค้ำประกัน เพื่อช่วยรากหญ้า พ่อค้าแม่ค้า ทุกอาชีพสามารถกู้ได้
สำหรับสินเชื่อ 4 โครงการ ประกอบด้วย 1.สินเชื่อประชาชนสุขใจ ปล่อยกู้ให้กลุ่มผู้ประกอบการรายย่อย พ่อค้าแม่ค้า รายละไม่เกิน 2 แสนบาท ดอกเบี้ย 1% ต่อเดือน ผ่อนนาน 10 ปี ไม่ต้องใช้หลักทรัพย์ค้ำ แต่ได้ร่วมกับบรรษัทประกัน สินเชื่ออุตสาหกรรมขนาดย่อม (บสย.) ค้ำประกันวงเงิน 5,000 ล้านบาท
โครงการที่ 2 สินเชื่อออมสุขใจ เพื่อให้ประชาชนฝากเงินอย่างต่อเนื่อง และขอกู้ได้ไม่เกิน 5 เท่าของเงินออม รายละไม่เกิน 2 แสนบาท ดอกเบี้ย 1% ต่อเดือน ผ่อนไม่เกิน 8 ปี โครงการที่ 3 สินเชื่อมนุษย์เงินเดือนสุขใจ สำหรับผู้มีรายได้ประจำที่หน่วยงานหักเงินเดือนนำส่งให้ธนาคาร ไม่ต้องมีใบรับรองเงินเดือน ไม่ต้องใช้หลักประกัน กู้ได้รายละไม่เกิน 2 แสนบาท ดอกเบี้ย 0.75% ต่อเดือน ผ่อนไม่เกิน 8 ปี
ส่วนโครงการที่ 4 จะปล่อย สินเชื่อให้ลูกค้าที่มีประวัติการชำระ หนี้ดี วงเงินไม่เกิน20%ของวงเงินกู้เดิม สูงสุดไม่เกิน 4 หมื่นบาท/ราย ดอกเบี้ย 0.75% ต่อเดือน ผ่อนชำระ 3-5 ปี ไม่ต้องใช้หลักประกัน